
Νικητές του Διαγωνισμού CURestartUp@ΡΟΜΑΝΤΣΟ


Θάλεια Γαλανοπούλου
http://www.romantso.gr/show_member.php?id=65

Γεννημένη το 1991 στην Αθήνα, η Θάλεια Γαλανοπούλου σπούδασε φωτογραφία στη σχολή Focus School of Photography and New Technologies (2011-2013), ενώ στη συνέχεια ολοκλήρωσε με επιτυχία το MA Photographic Studies στο University of Westminster του Λονδίνου. Η δουλειά της επικεντρώνεται σε προσωπικά πρότζεκτ και στη φωτογραφία ντοκουμέντου, καθώς η ίδια θεωρεί την τέχνη της φωτογραφίας εργαλείο ψυχοθεραπείας και οπτικού ακτιβισμού. 
Η πτυχιακή της στο πανεπιστήμιο του Westminster δομήθηκε σε πορτραίτα  δρόμου τραπεζιτών του the City of London. Μέσα από αυτό το πρότζεκτ επιχείρησε να δημιουργήσει ένα διάλογο μεταξύ του αγγλικού καπιταλιστικού συστήματος και της οικονομικής κρίσης στην Ελλάδα. 
Η Θάλεια, μέσω της παραμονής της στο Ρομάντσο, θα επιδιώξει να δημιουργήσει μια online πλατφόρμα, με σκοπό την ανάδειξη και παρουσίαση νέων Ελλήνων φωτογράφων.

Άννα Τρύμπαλη 
http://www.romantso.gr/show_member.php?id=66

Η Άννα Τρύμπαλη είναι 27 χρονών και εργάζεται ως γραφίστρια. Οι επαγγελματικές της δραστηριότητες περιλαμβάνουν, μεταξύ άλλων, το branding, το packaging, το web design και το illustration.
Μετρά σημαντικές συνεργασίες με δημιουργικά γραφεία όπως η K2 Design και το Bob Studio, ενώ τη δεδομένη στιγμή εργάζεται στο G Design Studio. 
Ως νικήτρια της τέταρτης φάσης του διαγωνισμού, θα χρησιμοποιήσει την παραμονή της στο Ρομάντσο για να εξελίξει την ίδια και τη δουλειά της, αλλά και ως αφετηρία συνεργασίας με καινούργιες δημιουργικές ομάδες της πόλης.
Στην Άννα αρέσει να σχεδιάζει πράγματα, λατρεύει το καλοκαίρι, την πίτσα, τις τηγανιτές πατάτες, τα παγωτά και τους κάκτους. Αγαπάει τα χρώματα, φτιάχνει συνεχώς patterns κι είναι εθισμένη στο ποπ κορν.

Gamespace.gr 
http://www.romantso.gr/show_member.php?id=64

Το Gamespace.gr είναι μια πλατφόρμα τεχνολογίας και gaming, η οποία ιδρύθηκε τον Ιούνιο του 2013 και ασχολείται με κάθε τομέα ψηφιακής διασκέδασης και τεχνολογίας. Μεταξύ των δραστηριοτήτων του περιλαμβάνονται ειδήσεις από το χώρο του gaming και της τεχνολογίας, reviews και previews, διαγωνισμοί, μόνιμες στήλες και online εκπομπές, διοργάνωση εκδηλώσεων, καθώς και συνεργασίες με κορυφαίες εταιρείες στον χώρο της τεχνολογίας.
Στόχος του Gamespace.gr είναι η ποιοτική ενημέρωση σε θέματα gaming και η περαιτέρω ανάπτυξη και βελτίωση της κοινότητας στην Ελλάδα.
Η ομάδα της πλατφόρμας αποτελείται αποκλειστικά από νέα άτομα, κυρίως φοιτητές, που τους ενώνει ένα κοινό στοιχείο, η αγάπη για τα video games και την τεχνολογία. 

Code it Like a Girl
http://www.romantso.gr/show_member.php?id=72

Η ομάδα  του Code it Like a Girl ιδρύθηκε πριν 1,5 χρόνο στη Θεσσαλονίκη, ενώ το Νοέμβρη επέκτεινε τις δραστηριότητές της στην Αθήνα. Έχοντας ως αρχή ότι ο προγραμματισμός είναι η νέα lingua franca, διοργανώνει εργαστήρια που εξοικειώνουν τις γυναίκες με τον προγραμματισμό, προκειμένου αυτές να αποκτήσουν πολύτιμες τεχνολογικές δεξιότητες και να γεφυρώσουν το χάσμα εκπροσώπησής τους στον κλάδο της τεχνολογίας. Πιστεύοντας ότι η καινοτομία μπορεί να ανθίσει παντού, και με σύμμαχο την τεχνολογία, η ομάδα ευελπιστεί να προσφέρει ισότιμη πρόσβαση στη γνώση και να εφοδιάσει τους κατοίκους της χώρας με δεξιότητες του 21ου αιώνα.
Μέσα από το γραφείο τους στο Ρομάντσο σκοπεύουν να συστήσουν την ιδέα του Geek Islands, ενός προγράμματος δύο διαστάσεων. Από τη μία θα δημιουργήσουν μια online πλατφόρμα προγραμματισμού, όπου θα παρέχονται δωρεάν μαθήματα στα Ελληνικά, γεγονός πρωτοποριακό για τα μέχρι τώρα δεδομένα. Σε ένα δεύτερο επίπεδο του πρότζεκτ, τα κορίτσια θα ταξιδέψουν σε απομακρυσμένα νησιά της Ελλάδας για να πραγματοποιήσουν τριήμερα workshop για παιδιά και γυναίκες.

The Méta Project
http://www.romantso.gr/show_member.php?id=63

Το The MÉTA Project είναι μια δημιουργική ομάδα με κύριο πεδίο δραστηριοτήτων της την τέχνη της φωτογραφίας και του βίντεο. Η ομάδα ασχολείται κυρίως με βίντεοκλιπ, ντοκιμαντέρ και φωτογραφήσεις.
Ένα από τα βασικά πρότζεκτ της ομάδας είναι το Meet the Artist, μια ενέργεια που προωθεί μέσα από ένα ρομαντικό πρίσμα νέους καλλιτέχνες, όπως κι αν ορίζονται αυτοί. Το The MÉTA Project, συνομιλεί με τους καλλιτέχνες, στο χώρο που οι ίδιοι έχουν επιλέξει και αισθάνονται όμορφα, βγάζει φωτογραφίες και βίντεο και μ’ αυτά συνθέτει μια τελική παρουσίαση, αντιπροσωπευτική της δράσης, της αισθητικής και του ύφους τους.
Η ομάδα The MÉTA Project συστάθηκε μέσα από ένα ταξίδι, κυριολεκτικά και μεταφορικά, δέθηκε από την πρώτη στιγμή και έκτοτε δημιουργεί σα να μην υπάρχει αύριο. Στο χώρο του Ρομάντσο τα κορίτσια θα στεγάσουν τη δημιουργικότητα και τη φαντασία τους!

Odyssea
http://www.romantso.gr/show_member.php?id=68

Η Odyssea είναι μια οργάνωση που ιδρύθηκε από τον Τζέι Μέξη και την Ειρήνη Ψηφίδη. Ο Τζέι είναι αρχιτέκτονας μηχανικός με ειδικότητα στην ανθρωπιστική αρχιτεκτονική και τη δημιουργία κέντρων πρωτοπορίας. Η Ειρήνη έχει σπουδάσει φιλοσοφία στο Λονδίνο με ειδίκευση στην Περιβαλλοντική Ηθική και Πολιτική. Επέστρεψαν στην Ελλάδα με σκοπό να συμβάλλουν στη δημιουργία ενός κινήματος νέων που βλέπουν ευκαιρία και ελπίδα παρά τις αντίξοες συνθήκες της πολυεπίπεδης κρίσης.
Η πρώτη δράση της Odyssea (Life-vest) έχει να κάνει με τη μεταποίηση των προσφυγικών αποβλήτων σε χρηστικά προϊόντα (πχ τσάντες, καταφύγια), τα οποία, μέσω της διάθεσής τους στις ευρωπαϊκές αγορές, αποσκοπούν στην άμεση υποστήριξη των προσφύγων. Τα κέρδη από τις πωλήσεις των προϊόντων θα διατεθούν στην ίδρυση μιας κινητής μονάδας περίθαλψης για τα απομακρυσμένα χωριά της Λέσβου και Χίου. Σκοπός του εγχειρήματος είναι η παροχή βοήθειας σε πρόσφυγες και ευπαθείς ομάδες, η αποσυμφόρηση των νησιών από τα τοξικά/ μη ανακυκλώσιμα απόβλητα (σωσίβια, βάρκες), καθώς και η δημιουργία νέων θέσεων εργασίας στις ντόπιες κοινωνίες. 

